สปส.เก็บกำไรเข้าเป้า3หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ลงทุนพันธบัตรปันผลหุ้นนำ ผลตอบแทนรวมไม่ต่ำกว่า7%
โพสต์ทูเดย์ — ประกันสังคมโชว์ผลงาน 6 เดือนแรกกำไร 1.5 หมื่นล้านบาท คาดว่าทั้งปีฟันกำไร 3 หมื่นล้านบาท 
รายงานข่าวจากสำนักงานประกันสังคม (สปส.) แจ้งว่า ผลการดำเนินการลงทุนของกองทุนประกันสังคมในครึ่งปีแรกของปี 2553 มีผลตอบแทนจากการลงทุน 15,223 ล้านบาท แบ่งเป็น ดอกเบี้ยรับจากเงินฝาก พันธบัตร และหุ้นกู้ จำนวน 12,380 ล้านบาท เงินปันผลและกำไรจากการขายหลักทรัพย์จำนวน 2,843 ล้านบาท ซึ่งมีผลตอบแทนสูงกว่าช่วงเดียวกันของปีก่อนที่มีผลตอบแทน 12,960 ล้านบาท 
สปส.คาดว่าทั้งปี 2553 น่าจะมีผลตอบแทนใกล้เคียง 3 หมื่นล้านบาท จากในปี 2552 มีผลตอบแทนจากการลงทุนจำนวน 26,634 ล้านบาท
สำหรับสัดส่วนเงินลงทุนจำนวน 707,730 ล้านบาท ในปัจจุบัน แบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้ำประกัน เงินฝากธนาคาร และหุ้นกู้เอกชน 562,767 ล้านบาท คิดเป็น 80% ของเงินลงทุน และลงทุนในหลักทรัพย์ที่มีความเสี่ยง ได้แก่ ตราสารหนี้อื่นๆ หน่วยลงทุน และหุ้นสามัญ 144,962 ล้านบาท คิดเป็น 20% ของเงินลงทุน
ขณะที่เงินลงทุนทั้งหมดนี้มีสัดส่วนการลงทุนเป็นเงินกองทุนกรณีสงเคราะห์บุตรและชราภาพสูงสุดจำนวน 567,010 ล้านบาท ซึ่งบริหารได้อัตราผลตอบแทนย้อนหลัง 12 เดือนอยู่ที่ 7.02% เงินกองทุนที่ดูแลผู้ประกันตนกรณีเจ็บป่วย ตาย ทุพพลภาพ คลอดบุตร 94,746 ล้านบาท ได้ผลตอบแทน 5.92% และเงินกองทุนกรณีว่างงาน 45,974 ล้านบาท ได้ผลตอบแทน 4.04%
รายงานข่าว ระบุว่า การที่กองทุนประกันสังคมเติบโตอย่างรวดเร็วจนมีเงินลงทุนมากถึง 707,730 ล้านบาท ในปัจจุบันนั้น ส่วนหนึ่งเป็นเงินสมทบสะสม (หลังหักค่าใช้จ่ายสิทธิประโยชน์ทั้ง 7 กรณี) จากฝ่ายนายจ้าง ลูกจ้าง และรัฐบาล จำนวน 527,224 ล้านบาท
อีกส่วนหนึ่งเป็นผลตอบแทนจากการลงทุนสะสมจำนวน 180,506 ล้านบาท ทำให้กองทุนมั่นคงมากขึ้น สามารถรองรับภาระค่าใช้จ่ายในการดูแลสิทธิประโยชน์ของผู้ประกันตนทั้งในปัจจุบันและในอนาคต